รางวัลปีใหม่พนักงาน
เทศกาลปีใหม่ บริษัท ห้างร้าน หรือนายจ้าง มักจะมีโปรแกรมเสริมสร้างขวัญกำลังใจให้แก่ลูกจ้างและพนักงานของตน หลังจากหน้าดำคร่ำเครียดกับการทำงานตลอดปีที่ผ่านมา แทบทุกแห่งมักจัดงานเลี้ยงวันขึ้นปีใหม่ให้แก่ลูกจ้าง พนักงาน บางแห่งมีเงินเยอะหน่อยก็แจกรางวัลด้วย รางวัลอาจเป็นเงินสด ทองคำ สิ่งของเครื่องใช้ต่างๆ บางแห่งแจกโล่หรือประกาศเกียรติคุณความดี บางแห่งแจกโบนัสเป็นเงินสด ช่วงปีใหม่ลูกจ้างหรือพนักงานหน้าตายิ้มแย้มแจ่มใส แต่นายจ้างจะยิ้มแย้มด้วยหรือเปล่า ไม่ทราบเหมือนกัน
28 ธ.ค. 2555

เทศกาลปีใหม่ บริษัท ห้างร้าน หรือนายจ้าง มักจะมีโปรแกรมเสริมสร้างขวัญกำลังใจให้แก่ลูกจ้างและพนักงานของตน หลังจากหน้าดำคร่ำเครียดกับการทำงานตลอดปีที่ผ่านมา แทบทุกแห่งมักจัดงานเลี้ยงวันขึ้นปีใหม่ให้แก่ลูกจ้าง พนักงาน บางแห่งมีเงินเยอะหน่อยก็แจกรางวัลด้วย รางวัลอาจเป็นเงินสด ทองคำ สิ่งของเครื่องใช้ต่างๆ บางแห่งแจกโล่หรือประกาศเกียรติคุณความดี บางแห่งแจกโบนัสเป็นเงินสด ช่วงปีใหม่ลูกจ้างหรือพนักงานหน้าตายิ้มแย้มแจ่มใส แต่นายจ้างจะยิ้มแย้มด้วยหรือเปล่า ไม่ทราบเหมือนกัน
การแจกรางวัลแก่พนักงาน ลูกจ้าง ส่วนใหญ่มักจะใช้วิธีจับสลากให้รางวัลแก่ผู้ที่โชคดี สำหรับการให้โบนัสคงเป็นไปตามระเบียบข้อบังคับของนายจ้างที่มักจ่ายให้ทุกคน 
การแจกรางวัลให้พนักงาน ลูกจ้าง มีภาษีตามประมวลรัษฎากร สรุปได้ ดังนี้
ภาษีมูลค่าเพิ่ม การแจกรางวัลเป็นสิ่งของ ทองคำ เครื่องใช้สอยต่างๆ ให้แก่พนักงานหรือลูกจ้าง ถ้านายจ้างเป็นผู้ประกอบการจดทะเบียนภาษีมูลค่าเพิ่ม ต้องออกใบกำกับภาษีขายเสียภาษีมูลค่าเพิ่ม โดยใช้ราคาตลาดใน วัน เดือน ปี ที่แจกรางวัลเป็นมูลค่าฐานภาษี สำหรับภาษีซื้อที่เกิดขึ้นสามารถขอคืนได้เพราะเกี่ยวข้องกับกิจการ แต่ถ้าแจกรางวัลเป็นเงินสด ไม่ถือว่าเป็นสินค้า ไม่ต้องเสียภาษีมูลค่าเพิ่ม หรือแจกสินค้าที่ไม่อยู่ในระบบภาษีมูลค่าเพิ่ม เช่น ข้าวสาร ฯลฯ ก็ไม่ต้องเสียภาษีมูลค่าเพิ่มเช่นเดียวกัน 
สำหรับโล่หรือประกาศเกียรติคุณที่พนักงานหรือลูกจ้างได้รับ ไม่สามารถตีราคามูลค่าได้ ได้แต่เพียงความอิ่มเอมทางจิตใจเท่านั้น ไม่เสียภาษีมูลค่าเพิ่ม 
ภาษีเงินได้บุคคลธรรมดา รางวัลสิ่งของ ทองคำ เครื่องใช้สอยต่างๆ หรือเงินสดที่พนักงานหรือลูกจ้างได้รับ ลูกจ้างหรือพนักงานต้องนำมูลค่ารางวัลหรือเงินสดที่ได้รับไปรวมคำนวณกับเงินเดือนค่าจ้างที่ได้รับทั้งปีเพื่อคำนวณเสียภาษีเงินได้บุคคลธรรมดาต่อไป โดยใช้แบบแสดงรายการภาษีเงินได้บุคคลธรรมดาประจำปีภาษี (ภ.ง.ด. 91) เพราะรางวัลที่ได้รับเป็นประโยชน์เพิ่มที่ได้รับจากนายจ้าง ถือเป็นเงินได้พึงประเมินตามมาตรา 40 (1) แห่งประมวลรัษฎากร 
ภาษีเงินได้หัก ณ ที่จ่าย บริษัทหรือนายจ้างที่แจกรางวัลเป็น เงินสด สิ่งของ ทองคำ เครื่องใช้สอยต่างๆ ให้แก่พนักงานหรือลูกจ้าง ต้องหักภาษีเงินได้ ณ ที่จ่าย โดยมีวิธีการคำนวณภาษีเช่นเดียวกับการจ่ายเงินเดือนค่าจ้าง ทั้งนี้ ให้นำเงินเดือนค่าจ้างที่ได้รับทั้งปีรวมกับมูลค่ารางวัลที่ได้รับ แล้วจึงคำนวณหักค่าใช้จ่ายและค่าลดหย่อน เหลือเท่าใดเป็นเงินได้สุทธิ จึงนำไปคำนวณภาษีตามบัญชีอัตราภาษีเงินได้บุคคลธรรมดา จะได้จำนวนภาษีที่ต้องชำระทั้งหมด แล้วให้นำภาษีต้องชำระที่คำนวณได้จากเงินเดือนค่าจ้างทั้งปีมาหักออก จะได้จำนวนภาษีหัก ณ ที่จ่ายในการแจกรางวัลครั้งนั้น ส่วนใหญ่นายจ้างจะหักภาษี ณ ที่จ่ายในอัตรา 5% ซึ่งอาจเป็นอัตราที่ไม่ถูกต้อง หากพนักงาน ลูกจ้าง ไม่ได้เสียภาษีในอัตรา 5% โดยทั่วไปอัตรา 5% ใช้กับผู้ได้รับรางวัลที่มิใช่พนักงานหรือลูกจ้างของตนเอง
บริษัท ห้างร้าน หรือนายจ้าง ที่แจกรางวัลให้พนักงานหรือลูกจ้าง คงมองออกแล้วว่า รางวัลที่แจกเป็นเงินสดจะยุ่งยากน้อยที่สุดสำหรับตัวเอง 
อย่างไรก็ตาม การจัดเลี้ยงวันขึ้นปีใหม่ให้แก่พนักงานหรือลูกจ้างคงมีแน่ รายจ่ายและภาษีซื้อที่เกิดขึ้นจากการจัดเลี้ยงวันขึ้นปีใหม่ สามารถนำไปหักเป็นรายจ่ายภาษีและขอคืนภาษีซื้อได้เพราะเกี่ยวข้องกับกิจการ ขอให้นายจ้างและลูกจ้างมีความสุขในปีใหม่ พ.ศ. 2556 ทุกคน 
สวัสดีครับ